Cyklomost slobody

**Cyklomost slobody** () je most vedúci ponad rieku Morava, ktorý spája slovenský a rakúsky breh a vytvára tak prepojenie už existujúcich cyklotrás. Otvorený bol 22. septembra 2012.

Projekt vznikol v rámci *Programu cezhraničnej spolupráce Slovenská republika – Rakúsko 2007 – 2013*. Partneri v projekte Cyclomost boli Dolné Rakúsko, Bratislavský samosprávny kraj, bratislavská mestská časť Devínska Nová Ves a Hlavné mesto SR Bratislava.
 Projekt bol financovaný hlavne z fondov Európskej únie. Priama dotácia z Európskeho fondu regionálneho rozvoja bola plánovaná na 4 533 877,24 €.  Autorom návrhu je Ing. arch. Milan Beláček.

## História
Most cez rieku Morava v tejto lokalite existoval už v období vlády rakúskej panovníčky Márie Terézie. V roku 1771 bol prvýkrát postavený oblúkový kamenný most cez rieku. Hlavná konštrukcia mosta bola z dreva. Tento most v roku 1809 zničili plávajúce ľadové kryhy a o niekoľko rokov neskôr (v roku 1813) bol most znovu postavený. V roku 1866 bol počas nemeckých vojen odpálený, opäť nasledovala skorá výstavba, no aj tento most v roku 1880 zničili ľadové kryhy. Následne už nebol vybudovaný. Potom na jeho mieste existoval už iba prievoz pomocou kompy alebo loďami.

## Poloha
Cyklomost kopíruje trasu pôvodného historického mosta medzi bratislavskou mestskou časťou Devínska Nová Ves a dolnorakúskym zámkom Schloss Hof.

Most sa nachádza v tesnej blízkosti mestskej časti Devínska Nová Ves. Je križovatkou viacerých cyklotrás a stretajú sa tu:

* EuroVelo 13 – Cesta Železnej opony
* Záhorská cyklomagistrála č. 024 (červená)
* Devínska Nová Ves – Dúbravská Hlavica – Karlova Ves č. 2014 (modrá)
* Mariánska cyklocesta č. 5002 (zelená)
* Carnuntum – Schloss Hof – Bratislava Tour
* SacraVelo 5
* Kamp-Thaya-March Radroute
* Grenzlandradweg
* Marchfeldkanal-Radweg

Turistické trasy:

* Mariánska cesta M05
* Devínska Nová Ves – Hrad Devín č. 2461 (modrá)
* NÖ Landesrundwanderweg.

Cyklomost slobody je jednou z troch lávok (Lávka Veľkej Moravy [2019] a Cyklomost VysoMarch [2022]), na 108 km dlhej slovenskej hranici, ktorú tvorí rieka Morava s Rakúskom a Českom. Celkovo má tak Slovensko cez hraničnú rieku Morava 11 dopravných spojení (4x cestné, 3x železničné, 1 kompa, 3x lávka).

Vďaka Cyklomostu slobody a Cyklomostu VysoMarch je možné prejsť 22 km okruh, ktorý spája Devínsku Novú Ves, Schloss Hof a Marchegg.

Stavba prechádza cez tzv. oblasť NATURA 2000, čo je územie európskeho významu, alúviom rieky Moravy. Preto museli byť pri výstavbe dodržané prísne opatrenia.

## Názov
Bratislavský samosprávny kraj vyhlásil 21. februára 2012 verejnú anketu s názvom: „Rozhodnite o názve cyklomosta. Môj návrh názvu pre nový cyklomost medzi Devínskou N. V. a Schlosshofom“, ktorú župan Pavol Frešo podporil vyhlásením: „Tak ako sme doteraz všetko budovali pred zrakom verejnosti, takisto sa ideme uchádzať o to, aby názov, ktorý bude mať tento most, bol verejnosťou prijatý.“   V ankete už po týždni od vyhlásenia víťazilo pomenovanie *Most [[Chuck Norris|Chucka Norrisa]]*. S týmto názvom nesúhlasila rakúska strana, ktorá navrhovala most pomenovať ako *Most Márie Terézie*. Most bol preto niekoľko mesiacov dočasne nazývaný *Cyklomost Devínska Nová Ves – Schlosshof*. O konečnom slovenskom názve rozhodli poslanci bratislavského samosprávneho kraja na rokovaní regionálneho zastupiteľstva v septembri 2012, keď schválili názov *Cyklomost slobody*, s ktorým súhlasila aj rakúska strana. V nemčine sa most volá *Fahrradbrücke der Freiheit*. Názov má pripomínať prejav úcty k obetiam, ktoré zahynuli práve v týchto miestach na ceste za slobodou. Niektoré svetové médiá zaznamenali nepoužitie Norrisovho mena.

## Výstavba
Rôzne návrhy na opätovné vystavanie mosta vznikli už dávno. Slovensko tieto návrhy podporovalo, no Rakúsko bolo spočiatku proti výstavbe mosta. Postoj Rakúska sa však po čase zmenil, a tak sa v roku 2009 začala v rámci projektu rakúsko-slovenskej cezhraničnej spolupráce bratislavskej mestskej časti Devínska Nová Ves s rakúskym mestečkom Engelhartstetten prípravná fáza na výstavbu, a to tzv. projekt *Cyklomost I – Cyklotrasy a most spájajúci ľudí – prípravná fáza*. Pred samotným začatím stavby boli potrebné viaceré rokovania so slovenskými aj rakúskymi ochranármi prírody, práve preto, že stavba prechádza cez oblasť NATURA 2000. Takisto sa vykonal aj podrobný archeologický prieskum. Pri prácach boli nájdené pozostatky pôvodného mostného násypu, pochádzajúce z čias vlády Márie Terézie, a tiež pôvodné pilóty. Pri výstavbe súčasného mosta sa tieto pôvodné časti nezničili; most bol postavený tak, že vedie ponad tieto historické časti.

Výstavba mosta začala v septembri roku 2011 a prebiehala v dvoch fázach:
* *Cyklomost I – Cyklotrasy a most spájajúci ľudí – prípravná fáza*
* *Cyklomost II – realizačná fáza*
Stavať sa začalo presne na miestach starého mosta. Výstavbu realizovalo konzorcium Ingsteel a Doprastav. Most bol dokončený v júni 2012, pre verejnosť ho otvorili 11. augusta toho roku..

### Projektová dokumentácia
* Ing. arch. Milan Beláček 
* Ing. arch. Igor Ščipák 
* Prof. h. c. Prof. Dr. Ing. Zoltán Agócs, PhD. 
* Ing. Marcel Vanko 
* Ing. Ľuboš Rojko
* Ing. Pavol Tuhý

### Technické parametre
Ide o zavesený symetrický trojpoľový most oceľovej konštrukcie s rozpätiami ,  a . So svojou voľnou šírkou priechodu 4 metre je určený pre chodcov a cyklistov. Celková dĺžka premostenia je 751 metrov a celková dĺžka mostového objektu je 525 metrov. Plocha mosta je . Vrchol nivelety mostovky nad tokom sa nachádza na kóte  Bpv.

Most sa nachádza vo výške 21,5 metra nad riekou Morava a 12,3 metra nad zemou. Hmotnosť oceľovej konštrukcie mosta je 593 ton.

### Hydrologické údaje
* Najvyššia plavebná hladina:  Bpv
* Výška plavebného profilu:  Bpv

## Uzatvorenie
náhľad|Uzatvorený most – vyliata Morava
Počas svojej krátkej existencie musel byť most v júni 2013 uzatvorený z bezpečnostných dôvodov. Uzatvorenie trvalo niekoľko dní; dôvodom boli povodne v strednej Európe, ktoré zasiahli aj Bratislavu a rieka Morava sa vyliala zo svojho koryta a odrezala most od ulice *Na mýte*.

## Galéria

Súbor:HISTORIA.jpg|Historický most medzi Schlosshofom a Devínskou Novou Vsou
Súbor:Cyklomost Devínska Nová Ves - Schlosshof - Letecký pohľad.jpg|Vizualizácia polohy mosta z leteckého pohľadu
Súbor:Cyklomost Devínska Nová Ves - Schlosshof.jpg|Vizualizácia cyklomosta Devínska Nová Ves – Schlosshof
Súbor:Cyklomost Slobody 07.jpg|nájazd na most smerom z Devínskej Novej Vsi
Súbor:Most DNV Schlosshof 4.JPG|pohľad smerom na Devínsku Novú Ves
Súbor:Cyklomost Slobody v DNV (26435772729).jpg|severozápadný pohľad
Súbor:Cyklomost Slobody v DNV (26435772379).jpg|pohľad na Devínsku Kobylu
Súbor:Cyklomost Slobody v DNV (26435771979).jpg
Súbor:Cyklomost Slobody v DNV (26435771779).jpg|Pamätník obetí Železnej opony
Súbor:Cyklomost Slobody v DNV (38156268056).jpg
Súbor:Most DNV Schlosshof 1.JPG|pohľad zdola


## Iné projekty

## Zdroje a referencie

Kategória:Cyklomosty
Kategória:Mosty v Bratislave
Kategória:Mosty cez Moravu
Kategória:Devínska Nová Ves
Kategória:Zavesené mosty
Kategória:Lávky
Kategória:Engelhartstetten
Kategória:Doprava v Dolnom Rakúsku
Kategória:Stavby v Dolnom Rakúsku
Kategória:Mosty v Rakúsku